หุ้นส.ค.มีโอกาสลงเชียร์10ตัวได้13%
บล.ทิสโก้มองหุ้น ส.ค.เสี่ยงลง นัดเจอแถว 1,112-1,144 จุด หากไร้มาตรการเพิ่ม เล่นรายตัวเน้นบริษัทมีกำไรดีปันผล
2 ส.ค. 2555

บล.ทิสโก้มองหุ้น ส.ค.เสี่ยงลง นัดเจอแถว 1,112-1,144 จุด หากไร้มาตรการเพิ่ม เล่นรายตัวเน้นบริษัทมีกำไรดีปันผล 
บริษัทหลักทรัพย์ (บล.) ทิสโก้ออกบทวิเคราะห์ตลาดหุ้นเดือน ส.ค. 2555 หุ้นไทยมีโอกาสแกว่งลงหากต่างประเทศไม่มีมาตรการเพิ่มเติม โดยคาดว่าอาจจะลงไปถึง 1,112-1,144 จุด ไตรมาส 3 ปีนี้ หรือหากจะปรับตัวขึ้นก็จะอยู่ที่ 1,235-1,265 จุด
“ดัชนีหุ้นแถว 1,200 จุด มีโอกาสที่จะปรับตัวลงมากกว่าขึ้น การเล่นหุ้นช่วงนี้ต้องระมัดระวังสูง เพราะอาจได้ไม่คุ้มเสีย ให้แนวต้านและแนวรับสำคัญอยู่ที่ 1,220-1,225 จุด และ 1,145-1,150 จุด ตามลำดับ” บล.ทิสโก้ ระบุ
สถานการณ์นี้จึงแนะนำเลือกเล่นเป็นรายตัว โดยยังคงเน้นหุ้นที่คาดว่างบไตรมาส 2 ออกมาดี โดยเฉพาะบริษัทที่มีธุรกิจเกี่ยวกับความต้องการภายในประเทศ และหากมีการจ่ายเงินปันผลระหว่างกาลด้วยยิ่งน่าสนใจมาก เพราะช่วยต้านแรงเสียดทานความไม่แน่นอนจากภายนอกได้ในระดับหนึ่ง 
สำหรับหุ้นที่แนะนำเดือน ส.ค. คือ บริษัท กรุงเทพดุสิตเวชการ (BGH) บริษัท โรงแรมเซ็นทรัลพลาซา (CENTEL) บริษัท เซ็นทรัลพัฒนา (CPN) บริษัท เหมราชพัฒนาที่ดิน (HEMRAJ) บริษัท ชิน คอร์ปอเรชั่น (INTUCH) บริษัท แลนด์ แอนด์ เฮ้าส์ (LH) บริษัท สยามแม็คโคร (MAKRO) บริษัท ห้างสรรพสินค้าโรบินสัน (RO BINS) บริษัท เอสพีซีจี (SPCG) และบริษัท ศรีราชาคอนสตรัคชั่น (SRICHA) คาดอัตราผลตอบแทนเฉลี่ย 13% จากราคาในปัจจุบัน
ด้านตลาดหุ้นเอเชีย วันที่ 1 ส.ค. มีทั้งบวกและลบคละกันตามความกังวลว่า ธนาคารกลางสหรัฐ (เฟด) คงจะไม่มีมาตรการอะไรออกมาในการประชุมรอบนี้ 
ส่วนดัชนีหุ้นไทยทะลุ 1,200 จุด สำเร็จได้ ปิดที่ 1,201.13 จุด บวก 1.83 จุด ต่างชาติขายสุทธิ 348 ล้านบาท แรงซื้อมาจากพอร์ต บล.จำนวน 1,322 ล้านบาท